Kettingwinkel in Bethlehem beroofArgieffoto Die polisie in Bethlehem in die Vrystaat is op soek na vier verdagtes in verband met ŉ rooftog by ŉ gewilde kettingwinkel op die dorp. Sers. Sinah Mpakane, polisiewoordvoerder, het gesê die polisie is Woensdagoggend om 09:00 ontbied, waar die ooggetuie, ŉ assistent-bestuurder by die winkel, hulle ingewag het. Sy het beweer sy was by die deur om die winkel oop te maak toe sy deur ŉ man genader is wat ŉ vuurwapen op haar gerig het. “Die verdagte het haar aangesê om na die stoorkamer te gaan en het daarop aangedring dat sy alle selfone aan hom oorhandig,” het Mpakane gesê. “Sy het vir hom gesê die stoorkamer se sleutels is voor in die winkel en hy is toe saam met haar om die sleutels te kry.” Volgens die getuie het drie medepligtiges die winkel binnegedring en die ander werknemers met vuurwapens aangehou. Sy is toe saam met die eerste verdagte na die stoorkamer, waar sy gedwing is om al hul selfone in ŉ sak te gooi. Die verdagtes het op vlug geslaan met ŉ aantal selfone, asook ŉ onbekende bedrag kontant. ŉ Saak van sakeroof is by die Bethlehem-polisie aanhangig gemaak en word ondersoek.